Document ID: 32012D0696

DECIZIA COMISIEI
din 6 noiembrie 2012
de modificare a Deciziei 2012/88/UE privind specificația tehnică de interoperabilitate referitoare la subsistemele de control-comandă și semnalizare ale sistemului feroviar transeuropean
[notificată cu numărul C(2012) 7325]
(Text cu relevanță pentru SEE)
(2012/696/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2008/57/CE a Parlamentului European și a Consiliului din 17 iunie 2008 privind interoperabilitatea sistemului feroviar în Comunitate (1), în special articolul 6 alineatul (1) al doilea paragraf,
întrucât:
(1)
La 16 aprilie 2012, Agenția Europeană a Căilor Ferate a emis recomandarea ERA/REC/03-2012/ERTMS. Prezenta decizie se bazează pe recomandarea respectivă.
(2)
Dezvoltarea unor funcții suplimentare ale Sistemului european de management al traficului feroviar/Sistemului european de control al trenurilor („ERTMS/ETCS”), pentru a facilita implementarea rapidă a ETCS pe liniile convenționale existente, a fost solicitată de sector și este definită în Memorandumul de înțelegere semnat în iulie 2008 de Comisia Europeană și asociațiile din sector. Prin prezenta decizie aceste funcții suplimentare trebuie cuprinse într-o nouă referință a specificațiilor, denumită „referința 3” (Baseline 3), pe care solicitanții o pot aplica integral în locul specificațiilor ERTMS/ETCS prevăzute în Decizia 2012/88/UE a Comisiei din 25 ianuarie 2012 privind specificația tehnică de interoperabilitate referitoare la subsistemele de control-comandă și semnalizare ale sistemului feroviar transeuropean (2) (ultima versiune a referinței 2, cunoscută, de asemenea, ca 2.3.0d). O caracteristică esențială a referinței 3 este că trenurile echipate cu ERTMS/ETCS conforme cu referința 3 trebuie să fie capabile să ruleze pe linii cu ERTMS/ETCS conforme cu referința 2, fără alte restricții tehnice sau operaționale cauzate de ERTMS/ETCS. De asemenea, trebuie să fie posibilă configurarea referinței 3 pentru linii astfel încât să se asigure compatibilitatea cu trenurile echipate cu ERTMS/ETCS conforme cu referința 2 (utilizând numai funcțiile versiunii 2.3.0d). Referința 3 soluționează de asemenea punctele deschise ale ERTMS/ETCS, precum curbele de frânare și aspectele ergonomice ale DMI.
(3)
Este recunoscut faptul că specificațiile referinței 2 au rămas stabile de la adoptarea Deciziei 2008/386/CE a Comisiei din 23 aprilie 2008 de modificare a anexei A la Decizia 2006/679/CE privind specificația tehnică de interoperabilitate referitoare la subsistemul de control-comandă și semnalizare al sistemului feroviar transeuropean convențional și a anexei A la Decizia 2006/860/CE privind specificația tehnică de interoperabilitate referitoare la subsistemul de control-comandă și semnalizare al sistemului feroviar transeuropean de mare viteză (3). Prin urmare, acestea trebuie să poată fi utilizate în continuare. Cu toate acestea, pentru echipamentele ERTMS/ETCS de la bord, trebuie aplicate specificațiilor revizuite pentru încercări (menționate în anexa A tabelul A2, la indexurile 37b și 37c). Mai mult, având în vedere că referința 3 soluționează un număr de puncte deschise, implementarea referinței 2 pentru aceste puncte trebuie să se bazeze pe specificațiile aplicabile ale referinței 3 menționate în anexa A.
(4)
Agenția Europeană a Căilor Ferate a revizuit specificațiile ERTMS pentru Sistemul global de comunicații mobile - căi ferate (GSM-R) (menționate în anexa A tabelul A 2, la indexurile 32, 33, 34 și 65). Specificațiile revizuite nu modifică cerințele, însă furnizează o clasificare clară și fără echivoc a cerințelor obligatorii existente în documentele aferente Rețelei Radio Optimizate a Căilor Ferate Europene Integrate (EIRENE), facilitând astfel procesele de certificare, conformare și verificare.
(5)
În ceea ce privește specificațiile indicate ca fiind „rezervate” în tabelul A 2 din anexa A, Memorandumul de înțelegere pentru intensificarea cooperării în administrarea ERTMS, semnat la 16 aprilie 2012 între Comisia Europeană, Agenția Europeană a Căilor Ferate și asociațiile europene din sectorul feroviar, conține dispoziții pentru a asigura validarea specificațiilor pentru încercări și furnizarea în timp util a specificațiilor indicate ca fiind „rezervate” și prevede stabilirea, de către Agenția Europeană a Căilor Ferate, a unui calendar în acest sens.
(6)
Prin urmare, Decizia 2012/88/UE trebuie modificată în consecință.
(7)
Măsurile prevăzute de prezenta decizie sunt conforme cu avizul comitetului instituit în conformitate cu articolul 29 alineatul (1) din Directiva 2008/57/CE,
ADOPTĂ PREZENTA DECIZIE:
Articolul 1
Decizia 2012/88/CE se modifică după cum urmează:
1.
Articolul 6 se elimină.
2.
Se inserează următorul articol:
„Articolul 6a
La implementarea STI prevăzută în anexa III la prezenta decizie, se aplică unul dintre cele două seturi de specificații menționate în tabelul A 2 din anexa A. Se mențin specificațiile referinței 3 pentru a se garanta că trenurile echipate cu ERTMS/ETCS conforme cu referința 3 sunt capabile să ruleze pe linii cu ERTMS/ETCS conforme cu referința 2, fără alte restricții tehnice sau operaționale.”
3.
Anexa A se înlocuiește cu anexa I la prezenta decizie.
4.
Anexa G se înlocuiește cu anexa II la prezenta decizie.
Articolul 2
Prezenta decizie se aplică de la 1 ianuarie 2013.
Articolul 3
Prezenta decizie se adresează statelor membre.
Adoptată la Bruxelles, 6 noiembrie 2012.

Labels: 7
8
15